Platsak veldtog keer manspan nie - Sport - Republikein
Sunday, December 08th, 15:50:11
Platsak veldtog keer manspan nie
Andrew Poolman - Dit het behoorlik raap en skraap gekos, maar al die geldelike verpligtinge is nog nie nagekom vir die Namibiese manshokkiespan om die Olimpiese uitduntoernooi by te woon wat vandag op Stellenbosch afskop nie.
Die spelers self (of hul ouers) se bydraes, asook beloftes van individuele borgskappe wat deur spelers en 'n groep genaamd "Vriende van Namibiese manshokkie" ingesamel is, het dit moontlik gemaak dat die span Vrydag op die vliegtuig kon klim om aan die Afrika-kampioenskap te gaan deelneem.
Twee korporatiewe borgskappe is tot dusver ontvang om spelers uitrusting en die vervoerkoste te dek, maar die koerant verneem dat 'n ouer se kredietkaart ingespan moes word om die verblyfbespreking te doen, met die verwagting dat die beloofde bydraes sal inkom en genoeg sal wees om dié koste te dek.
Daar word ook steeds hard gewerk aan borgskappe vir die span se etes.
Nogtans fokus kaptein Ernest Jacobs en sy manne nie daarop om simpatie te probeer soek nie. Waar daar 'n wil is, is daar 'n weg, glo hulle.
Die mansgroep is gemotiveerd om Namibië op die arena van wêreldhokkie bekend te stel en om hul jonger landgenote iets te gee om na te aspireer.
Die toernooi se skedule vir beide die mans en vroue moes op die laaste oomblik verander word, vanweë die onttrekkings van Uganda en Nigerië wat nie betyds hul visums kon verkry nie.
In stede van 'n verdeling in twee groepe, word die kompetisie nou 'n rondomtalie tussen die vyf vrouespanne en ses manspanne.
Namibië bly egter 'n buiteperd in die manskompetisie. Hul eerste wedstryd begin vanmiddag om vyfuur teen Suid-Afrika, met hul ander groepwedstryde teen Ghana (môre om 17:00) en Donderdag teen die gedugte Egipte (13:00). Saterdag wag Zimbabwe (11:00) en Sondagmiddag om eenuur is dit Kenia.
Die Namibiese vrouespan was bevoorreg om 'n borgskap van N$179 000 te verseker van Namibia Desert Diamonds (NamDia) wat hul reiskoste na die buurland gedek het.
Volgens die nuwe skedule begin Magy Mengo en haar vrouespan se groepwedstryde vandag teen Kenia (11:00), gevolg deur 'n loslootjie Dinsdag voordat Woensdag vir almal 'n rusdag is. Namibië en Suid-Afrika hervat Donderdag om 15:00 hul hewige mededinging, voordat Vrydag weer 'n rusdag is. Saterdag en Sondag se laaste twee wedstryde (beide 09:00) is onderskeidelik teen Ghana en Zimbabwe.
Die Afrika-toernooi se mans- en vrouekampioenspan sal hul plek na die Olimpiese Spele van 2020 in Tokio vasknoop, terwyl die naaswenner met kwalifikasie vir die 2022 Statebond­spele beloon word.